section_heading: Ratni put u Domovinskom ratu
paragraph_text: Budući da je neprijatelj na području Zapadne Slavonije svakodnevno oružano napadao na liniju obrane, pri čemu su stradavali branitelji i civilno pučanstvo, odlučeno je da se provede opsežna vojno-redarstvena operacija "Bljesak". Dana 30.04.1995. godine Jedinica je upućena na područje Pakraca u mjesto Gornja Obrijež u čijoj se neposrednoj blizini na prikriven način stacionirala. Istoga dana, nakon izdavanja konkretnih zapovijedi, oko 23,00 sata Jedinica je, pored blokadnih punktova UN-a uvedena na polaznu liniju napada u mjestu Donje Kričke. Dana 01.05.1995. godine u 03,00 sati Jedinica je uvedena u mjesto Gornje Kričke a u 06,00 sati izdana je zapovijed za početak operacije. Jedinica je podijeljena u 3 borbene skupine koje su se frontalno okretale južnom stranom uzvišenja Velika strana. Oko 07,00 sati s neprijateljske strane teroristi su otvorili vatru iz četiri utvrđena bunkera. Nakon polukružnog obuhvata te uporabom protuoklopnih sredstava teroristi su potisnuti iz bunkera u pravcu brda Ravneši. Nakon proboja neprijateljske linije u drugom vatrenom kontaktu s teroristima teško je ranjen Hegedić Davor koji je preminuo u transportu helikopterom. Nakon razbijanja neprijateljske terorističke skupine Jedinica je nastavila kretanje prema mjestu Gornji Kovačevac, gdje je stigla oko 10,00 sati. Treći vatreni kontakt s teroristima Jedinica je imala kod mjesta Rajčici ispod brda Čardačić a kojom prilikom je neutraliziran jedan terorist. U daljim borbama uništena su dva neprijateljska bunkera. Po ulasku u mjesto Rajčici zatečeni su pripadnici UN-a, koji su naknadno evakuirani u pravcu Pakraca. Daljnje kretanje nastavljeno je u pravcu mjesta Rađenovci gdje se oko 14,00 sati spojila sa SJP Alfa iz Zagreba, a zatim preko brda Kamenica nastavila kretanje u pravcu mjesta Trnakovac, gdje je stigla oko 19,00 sati. Po dolasku u neposrednu blizinu mjesta Trnakovac uočeno je pojačano kretanje neprijateljskih snaga i vozila u pravcu Okučana. Dana 02.05.1995. godine u 05,45 sati Jedinica je u koordiniranoj akciji s drugim Jedinicama ušla u mjesto Trnakovac te nakon spajanja sa SJP „Alfa“ i SJP “Roda“ uspostavljena je linija te su istaknuti borbeni-blokadni punktovi. Tijekom narečenog dana, oko 23,00 sata prilikom sprječavanja prolaska zaostale terorističke grupe ranjen je Lovrić Ante. Sljedećeg dana 03.05.1995. godine, Jedinica je upućena na područje Ivanovca gdje je stigla u 17,30 sati, a oko 19,15 sati krenula je prema brdu Martina kosa, u koordinaciji sa skupnim snagama Specijalne policije s konačnim ciljem ovladavanja kotom Omanovac. Dana 04.05.1995. godine u 05,00 sati nastavljeno je kretanje preko uzvišenja Duga poljina, Hajdučkom kosom, Plandištem te oko 13,00 sati Jedinica se spojila sa SJP „Orao“ na Omanovcu. Temeljem zapovijedi Stožera akcije, koordiniranim djelovanjem snaga Specijalne policije izvršeno je detaljno čišćenje šireg područja, kojom prilikom je nekoliko skupina odbjeglih terorista pružilo oružani otpor koji je učinkovito neutraliziran. Nakon povlačenja postrojbi HV-a Jedinica je, sukladno posebnim zapovijedima bila angažirana u mjestu Gornji Rogolji, gdje su se provodile svakodnevne potražno-izvidničke aktivnosti.